

**Kære medlemmer 11. april 2022**

**Affaldssortering**

I Avisen nr. 1/2022 gav vi en første orientering om den kommende affaldsordning. Nu har vi fået større viden bl.a. om priser, men afventer en del mere konkrete oplysninger fra Egedal Kommune. Her er vores opdaterede oplysninger – en kort beskrivelse af de 3 scenarier, der er i spil – og bestyrelsens konklusion.

**1. Molokker**

Forslaget er primært opstået på bestyrelsens initiativ.

Vil komme til at bestå af 3 stationer med 2 molokker i hver (som ved Andel 2), suppleret med ca. 10 containere på hjul. Molokkerne anvendes alene til madaffald og restaffald. Der skal etableres fliser rundt om molokker til containere og adgangsstier.

Vi har foreslået 3 placeringer: Ved transformeren, på et af hjørnerne ved TD og for enden af TD.

Kommunens bemærkninger til forslaget: Placeringen for enden af TD er ikke brugbar – bilerne kan ikke holde sidelæns og tømme pga. manglende plads. Der vil heller ikke være plads til de 4-hjulede containere, der skal til for at dække det antal boliger (26-27 pr. plads), der skal benytte disse containere. De to andre placeringer er ikke hensigtsmæssige i forhold til den vej, man skal gå fra bolig til molok.

Bestyrelsen kan ikke pege på andre placeringer, end dem vi allerede har peget på og er usikker på, om der overhovedet kan skaffes tilstrækkelig plads. Det er desuden usikkert, om der overhovedet er plads under jorden pga. nedgravede kabler – el, fibernet, kabel tv m.m. samt kloakker, gasledninger, fjernvarme osv.

Ca. økonomi nedgravning 6 x 20.000,- plus tildækning samt anlæg af fliser til 3 x 10 containere og ind-/udgange til pladserne m.m.

Indhentet tilbud/overslag: Kr. 225.000,- for 3x100 m². Hertil kommer måske overdækning, lys, afvanding, ”indhegning” m.v.

*Samlet økonomisk overslag: Mere end kr. 500.000,-.*

*NB: Vi mangler en plads, og alene derfor er denne løsning ikke realistisk*

***Bestyrelsen kan ikke anbefale denne løsning.***

**2. Containerspande på hjul**

3 stationer med hver ca. 18 containerspande, som der skal etableres underlag til i form af asfalt/fliser omkransende skur med tag, afløb og adgangslys. Placeres på p-pladserne og vil optage ca. 30 pladser. Derfor kræves etablering af nye pladser fx langs s-banen. Kommunens konkrete placeringsforslag til 3 stationer: DM 17-31, DM 71 – 85 og TD 27 – 35.

Udgifter til skur ca. 3 x 100.000,- i alt 300.000,-, hvortil kommer udgifter til lys, tagrender, afvanding m.v. 60.000,-

Udgifter til p-pladser ca. 14.000,-/pr plads, i alt for 30 pladser ca. 420.000,-.

*Økonomisk overslag: Mere end 780.000,- kr*.

***Bestyrelsen kan ikke anbefale denne løsning.***

**3. Individuel løsning**

Betales af den enkelte husejer. Omfatter 4 spande på hjul ved hvert hus, en pose til tekstil samt box til farligt affald, som holdes i haven/fyrrum privat, og bestilles til tømning a la storskraldsordningen. Der kan tilkøbes spand til haveaffald.

Den individuelle løsning påfører den enkelte husejer udgift til etablering af fliseplads og til- og frakørselsplads til spandene. En gennemsnitsplads pr. hus er på 6 m² - etablering af en sådan vil i gennemsnit koste kr. 4.500,-. Nogle husejere vil formentlig vælge at udføre arbejdet på egen hånd og derved slippe for entreprenørudgifterne, og nogle enkelte skal være opmærksom på, at fjernelse af træer, buske og bede, kan få udgifterne til at stige yderligt for den enkelte.

Foreningen vil derudover få udgifter til ramper ved udkørsel fra stier til vej, måske etablering af lidt ekstra stistumper fx ved TD 1 og lignende steder.

Omfanget kender vi først når kommunen har opmålt og vurderet efter gældende arbejdsregler.

Det forventes, at 1- 2 spande skal tages i brug til august, resten til januar. Spandene leveres 1 – 2 måneder, før de skal tages i brug. Spandene skal placeres på hovedstierne. Dvs., at huse med hoveddør til Harrys Allé og til grønnegårdene – og på fortovet ved TD (måske enkelte undtagelser??) skal placere spandene ved gavlen mod gangstierne. Der er dog mulighed for at placere spandene i egen have, og selv køre dem frem på tømningsdagene inden kl. 6.00.

*Økonomisk overslag: Kan holdes inden for budgettet på kr. 145.000,-. Da vi ikke kender omfanget, har det ikke været muligt at indhente overslag/tilbud.*

***Bestyrelsen foreslår denne løsning.***

**Øvrigt:**

Fra vores skriftlige og mundtlige kommunikation med kommunen kan i øvrigt nævnes:

Det er ikke muligt at kombinere de forskellige løsninger.

Kommunen ønsker placering så tæt ved boligerne som muligt. Bedst ved de enkelte boliger, forslag 3. Næstbedst på p-pladserne ud fra kommunens ønske om placering rimelig tæt på husene, forslag 2. Kommunen mener, at vores alternative placeringsmuligheder (løsning 1) er for spredte og for langt fra boligerne, og kommunen kan i øvrigt ikke godkende placeringen for enden af TD. Bestyrelsen kan ikke pege på et alternativ.

Ved fællesløsningerne (forslag 1 og 2) vil der blive årlige driftsomkostninger til vedligehold af pladserne (skure, evt. hegn og planter, belysning), udgifter til renhold, snerydning/glatførebekæmpelse m.v. Foreningen skal derudover udpege en ”affaldsansvarlig”, der skal stå for kommunikation mellem forening og kommune. Der skal vælges 1 – 3 nøglepersoner, der skal kunne låse de røde bokse til farligt affald op, når der skal fyldes noget i. Vi tror, det vil blive vanskeligt at finde medlemmer, der vil påtage sig disse opgaver.

Forslag 1 og 2 er ufleksible: Vi bruger en masse penge på fast etablering af ordninger, der er tilpasset den aktuelle lovgivning. En fremtidig ændring af lovgivningen kan betyde, at vi har etableret ordninger, som måske ikke vil være optimale allerede om få år. Forslag 3 kan hurtigt ændres uden særlige udgifter.

Endelig tror vi i bestyrelsen, at den individuelle ordning er den, der giver den bedste sortering – jo kortere afstand mellem hus og spande jo bedre sortering og ingen affald ved siden af.

***Hvad sker der så nu?***

Så snart vi har flere detaljer på plads, udsender vi en ny opdateret orientering. Som det hele ser ud lige nu, tænker vi, at der ikke er behov for at afholde medlemsmøde. Økonomien binder os i en sådan grad, at der ikke er grund til at sætte spørgsmål om valg af model til yderligere debat. Vi tror ikke på, at der vil være stemning for at gældsætte alle ejendomme i en størrelsesordning på min. kr. 7.000,-.

Derudover ser vi ingen mulighed for at gennemføre fællesordninger inden for en overskuelig fremtid – tænk bare på indhentning af tilbud, ansøgning om byggetilladelse og meget andet.

Vi har forespurgt kommunen, om vi kan låne et sæt containere, så alle kan se, hvilke containere, vi får tildelt. Vi afventer svar!

Når vi kommer frem til etablering af de konkrete affaldspladspladser ved husene, regner Bestyrelsen med at kunne yde nærmere rådgivning i samarbejde med kommunen.

***Ved udgangen af april meddeler vi Egedal Kommune, at det er den individuelle løsning, vi har valgt, hvis ikke der kommer betydelige indsigelser imod løsningen***

Med venlig hilsen

Bestyrelsen